送台道人
作者：周麟之
朝代：宋

paragraphs: 我祖來從錦江曲，尚憶郫筒醉春淥。
輕衫拂石踏花歸，近傍青城結茅屋。
子孫散作淮海居，奕葉英風凜相續。
不惟叢桂競傳芳，時有高人更超俗。
或隨羽化附青蛇，或避詔徵稱赤局。
我生本是林泉人，失脚塵中困羈束。
每逢蜀士話維桑，便欲携筇訪前躅。
道人家世出巴西，萬里江山見眉目。
笑施砭石起膏肓，坐察形神窮倚伏。
我席爲門君荷旃，相見忘情謝榮辱。
幽香小鼎暮烟橫，濁酒一盃春蟻綠。
此身多病經百罹，只合紉蘭與餐菊。
休論燕頷覓封侯，莫說鳶肩騰火速。
我有風懷就問君，何時一飽顔公粥。
今日君行跨奔鹿，欲下鵝洲穿柳谷。
他年願結白雲期，與君同看金峰鵠。